REPUBLIKA SLOVENIJA

MEDVLADNA KONFERENCA O PRISTOPU REPUBLIKE SLOVENIJE K 
EVROPSKI UNIJI

POGAJALSKO IZHODIŠČE REPUBLIKE SLOVENIJE
ZA PODROČJE 13
SOCIALNA POLITIKA IN ZAPOSLOVANJE

Republika Slovenija sprejema pravni red Evropske unije za področje 13 - Socialna politika in zaposlovanje, vendar si pridržuje pravico, da  prouči potrebo po prehodnem obdobju za  izvajanje pravnega reda na področju varnega in zdravega dela s fizikalnimi, kemijskimi in biološkimi agensi, na katere se nanašajo naslednje direktive s področja varnosti in zdravja pri delu: Direktiva 90/679/EEC z dopolnitvijo 93/88/EEC; Direktiva 98/24/EC; Direktiva 80/1107/EEC z dopolnitvijo 88/642/EEC, Direktiva 83/447/EEC z dopolnitvijo 91/382/EEC; Direktiva 86/188/EEC; Direktiva 88/364/EEC; Direktiva 95/30/EEC, Direktiva 91/322/EEC in Direktiva 96/94/EC. Republika Slovenija bo zahtevala prehodno obdobje v primeru, če bo podrobnejša analiza možnosti implementacije naštetih direktiv v podjetjih pokazala da je prehodno obdobje potrebno. Dokončno odločitev o tem bo sprejela najkasneje do 31.10.1999.  

Republika Slovenija na področju Socialna politika in zaposlovanje ne zahteva izjem. 

Pravna ureditev Republike Slovenije na področju Socialna politika in zaposlovanje je delno usklajena s pravnim redom Evropske unije. Usklajevanje bo potrebno na podpodročjih: Delovno pravo, Enaka obravnava žensk in moških, Javno zdravje ter Varnost in zdravje pri delu. Republika Slovenija bo pravni red na področju Socialna politika in zaposlovanje postopno v celoti uskladila s pravnim redom Evropske unije in ga uveljavila najkasneje do 31.12.2002 (glej Prilogo I). Pri prevzemu pravnega reda Evropske unije na področju Socialna politika in zaposlovanje, razen pri implementaciji pravnega reda na področju varnega in zdravega dela s fizikalnimi, kemijskimi in biološkimi agensi, Republika Slovenija ne pričakuje večjih težav.

V Republiki Sloveniji večina institucij, potrebnih za izvajanje pravnega reda Evropske unije na področju Socialna politika in zaposlovanje, že deluje. Republika Slovenija bo nekatere od teh institucij (Ministrstvo za delo, družino in socialne zadeve, Zavod Republike Slovenije za zaposlovanje, Urad za varnost in zdravje pri delu, Inšpektorat za delo, Ministrstvo za zdravstvo in Zdravstveni inšpektorat, Inštitut za varovanje zdravja, Rudarski inšpektorat, ter druge pristojne upravne organe za izvajanje nalog) kadrovsko okrepila in zagotovila njihovo učinkovitejšo delovanje. Za učinkovito uporabo sredstev Evropskega socialnega sklada bo Republika Slovenija, tako na nacionalni kot na lokalni ravni, v okviru Posebnega pripravljalnega programa za vključitev v strukturno politiko Evropske unije, okrepila koordinacijo med ministrstvi ter zagotovila infrastrukturo za učinkovito pripravo programov, spremljanje in nadzor izvajanja programov Evropskega socialnega sklada ter do 31.12.2002 postopoma vzpostavila in usposobila za delovanje mrežo regionalnih razvojnih agencij.

Utemeljitev:

1. Delovno pravo

Sedanja zakonska ureditev v Republiki Sloveniji

Pravni red Republike Slovenije na področju Delovno pravo je delno usklajen s pravnim redom Evropske unije. 

V Republiki Sloveniji je že uveljavljen Zakon o jamstvenem skladu Republike Slovenije, ki zagotavlja pravice delavcev, ki jim je prenehalo delovno razmerje zaradi insolventnosti delodajalca (Direktiva 80/987/EEC). 

Področja delovnega prava: kolektivnih odpustov (Direktiva 98/59/EC), pravic delavcev v primeru prenosa podjetja (Direktiva 98/50/EC), obveščenosti delavcev o delovnih pogojih (Direktiva 91/533/ EEC), pravic detaširanih delavcev (Direktiva 96/71/EEC), dela s krajšim delovnim časom (Direktiva 97/81/EC), zaposlitev za določen čas (Direktiva 91/383/EEC), organizacije delovnega časa (Direktiva 93/104/EC ) in varstva mladih (Direktiva 94/33/EC) so v sedanjem pravnem redu Republike Slovenije delno že usklajena s pravnim redom Evropske unije. Urejena so v predpisih, ki urejajo individualna delovna razmerja (Zakon o temeljnih pravicah iz delovnega razmerja in Zakon o delovnih razmerjih), v zakonu o sodelovanju delavcev pri upravljanju, zakonu o varstvu pri delu in zakonu o zdravstvenem varstvu in zdravstvenem zavarovanju, deloma pa tudi v sistemu kolektivnih pogodb (predvsem v splošnih kolektivnih pogodbah na področjih gospodarstva oz. negospodarstva ).

Zahteve iz Direktive 94/45/EC (Evropski svet delavcev) niso vključene v sedanjo pravno ureditev Republike Slovenije.

Proces usklajevanja s pravnim redom Evropske Unije

Republika Slovenija bo v celoti prevzela pravni red Evropske unije na področju delovnega prava s sprejemom in uveljavitvijo naslednjih zakonov:

•	zakona o delovnih razmerjih, ki bo sprejet in implementiran najkasneje do 31.12.2000,
•	zakona o varnosti in zdravju pri delu, ki bo sprejet in implementiran najkasneje do 30.6.2000,
•	zakona o spremembah in dopolnitvah zakona o sodelovanju delavcev pri upravljanju, ki bo sprejet in implementiran najkasneje do 31.12.2002 in 
•	zakona o evropskem svetu delavcev, ki bo sprejet in implementiran najkasneje do pristopa Republike Slovenije k Evropski uniji,

ter naslednjih podzakonskih aktov:

•	pravilnika o načinu izdelave izjave o varnosti z ocenjevanjem tveganja, ki bo sprejet in uveljavljen najkasneje do 31.12.2001 ter
•	izvršilnega predpisa, ki bo urejal dela, ki jih ne smejo opravljati nosečnice in delavke določen čas po porodu, ter mladi, ki še niso dopolnili 18 let starosti. Sprejet in uveljavljen bo najkasneje do 31.12.2002.

V zakonu  o delovnih razmerjih bodo v skladu z zahtevami pravnega reda Evropske Unije urejene obveznosti delodajalca pri odpuščanju večjega števila delavcev, določene delovnopravne pravice delavcev  in odgovornosti delodajalca - prenosnika in delodajalca - prevzemnika v primeru prenosa podjetja in obveznosti delodajalcev, da zagotavljajo detaširanim delavcem na delu v Republiki Sloveniji minimalne pravice, ki  kot kogentne norme veljajo za zaposlene v Republiki Sloveniji. Izrecno bo predpisana vsebina pogodbe o zaposlitvi, ki jo morata skleniti delodajalec in delavec pred nastopom dela  in pravno varstvo delavca, če delodajalec ne izroči pogodbe o zaposlitvi delavcu v podpis pravočasno.V okviru urejanja posebnosti pogodb o zaposlitvi bo posebej obravnavano zaposlovanje za določen čas s poudarkom na obveščenosti delavcev že pred nastopom dela. Tako bodo delavci obveščeni o vseh pogojih dela vključno z varnostjo in zdravjem pri delu, pa tudi o delovnopravnih pravicah in obveznostih, enakem položaju zaposlenih za nedoločen oz. za določen čas. Kot posebnost pogodb o zaposlitvi bo urejena tudi pogodba o zaposlitvi s krajšim delovnim časom, pri kateri bo uveljavljeno načelo sorazmernosti pravic glede na delovni čas. Novi zakon o delovnih razmerjih bo vseboval tudi vse zahteve povezane z organizacijo in omejevanjem delovnega časa, nočnega in izmenskega dela, ter zagotavljanjem odmorov, dnevnih in tedenskih počitkov, ter letnega dopusta. Zakon bo, tako kot doslej, predpisoval minimalno starost za zaposlitev po pogodbi o zaposlitvi 15 let in bo posebej določal posebno varstvo zaposlenih mladih od 15 do 18 let starosti. Poleg ureditve posebnega položaja mladih zaposlenih v delovnem razmerju po pogodbi o zaposlitvi,  bodo v zakonu urejeni tudi pogoji za delo in ureditev delovnopravnih vprašanj za otroke, ki še niso izpolnili 15 let starosti (opravljanje dela na področju kulturne, umetniške, športne in oglaševalne dejavnosti, krajše počitniško delo, praksa v okviru izobraževalnih programov in posebej delo vajencev).

V zakonu o varnosti in zdravju pri delu bodo predpisane obveznosti delodajalca v zvezi z zagotavljanjem varnosti in zdravja zaposlenih pri delu, ki na eni strani veljajo tako za zaposlene za nedoločen čas, kot tudi za zaposlene za določen čas, ter na drugi strani, tako za zaposlene s polnim delovnim časom, kot tudi za zaposlene s krajšim delovnim časom. Poseben način obravnave bo zagotovljen za posebne kategorije zaposlenih delavcev - mlade, ki še niso izpolnili 18 let starosti, nosečnice in za delavke določen čas po porodu ter invalide. Z zakonom bodo zagotovljeni tudi zahtevani predhodni, periodični in posebni zdravstveni pregledi delavcev.  

Zakon o spremembah in dopolnitvah zakona o sodelovanju delavcev pri upravljanju bo vključeval tudi rešitve v zvezi z zagotavljanjem statusa in pravic delavskih predstavnikov v primeru prenosa podjetja.

S sprejemom zakona o delovnih razmerjih ter zakona o varnosti in zdravju pri delu ter izdajo ustreznih podzakonskih predpisov na njuni podlagi bo zagotovljena potrebna pravna podlaga za implementacijo vseh zahtev iz omenjenih direktiv do predvidenega vstopa Republike Slovenije v Evropsko Unijo. 

Institucionalni okvir za implementacijo usklajene zakonodaje

Institucije za pripravo predpisov, spremljanje stanja, izvajanje nadzora nad izvrševanjem predpisov s področja delovnega prava, zagotavljanje pravic delavcem v primeru insolventnosti delodajalca in za uveljavljanje sodnega varstva v Republiki Sloveniji že obstajajo in delujejo. Ključno je Ministrstvo za delo družino in socialne zadeve. Nadzor nad izvajanjem predpisov opravlja Inšpektorat Republike Slovenije za delo. Sodno varstvo se v skladu z Zakonom o delovnih in socialnih sodiščih zagotavlja na delovnih in socialnih sodiščih. Od 3.11.1997 posluje Jamstveni sklad Republike Slovenije, ki izplačuje v zakonu določene pravice delavcem in vstopa v njihove terjatve do delodajalca, če jim je prenehalo delovno razmerje zaradi uvedbe stečaja nad delodajalcem ali zaradi potrjene prisilne poravnave.

2. Socialni dialog

Na področju socialnega dialoga je pravni red Republike Slovenije že usklajen s pravnim redom  Evropske unije. 

Na ravni države že od leta 1994 deluje Ekonomsko-socialni svet. 
Republika Slovenija si bo še naprej prizadevala za krepitev socialnega dialoga.

3. Enaka obravnava žensk in moških

Sedanja zakonska ureditev v Republiki Sloveniji

Pravni red na področju Enaka obravnava žensk in moških je v Republiki Sloveniji delno že usklajen s pravnim redom Evropske unije.

Temeljne določbe, ki zagotavljajo enakopravnost moških in žensk, vsebuje poglavje o človekovih pravicah in temeljnih svoboščinah v Ustavi Republike Slovenije. Za spoštovanje in varstvo človekovih pravic in temeljnih svoboščin je zagotovljeno tudi sodno varstvo. Ustavno načelo prepovedi diskriminacije in načelo enake obravnave moških in žensk sta konkretizirani v posameznih zakonih s področja delovnih razmerij in socialne varnosti.

Proces usklajevanja s pravnim redom Evropske unije

Republika Slovenija bo uskladila pravno ureditev na področju Enaka obravnava žensk in moških s pravnim redom Evropske unije (direktive 75/117/EEC, 76/207/EEC, 86/613/EEC, 92/85/EEC, 96/34/EC, 97/80/EC) s sprejemom zakona o delovnih razmerjih, ki bo sprejet in implementiran najkasneje do 31.12.2000, zakona o starševstvu in družinskih prejemkih, ki bo sprejet in implementiran najkasneje do 31.12.2001 ter zakona o enakih možnostih, ki bo sprejet in implementiran najkasneje do 31.12.2002.

V zakonu o delovnih razmerjih bo zagotovljeno enako plačilo za ženske in moške za enako delo ali za delo enake vrednosti, uveljavljeno bo načelo enakega obravnavanja in enakih možnosti žensk in moških pri zaposlovanju, napredovanju, usposabljanju, izobraževanju, prekvalifikaciji, odsotnosti z dela, delovnih pogojih, delovnem času in odpovedi pogodbe o zaposlitvi vključno z definicijo posredne in neposredne diskriminacije. Uveljavljeno bo  načelo, da je dokazno breme, da ni bilo kršitve načela enake obravnave, na strani tožene stranke.Zagotovljeno bo varstvo nosečnic in delavk, ki so pred kratkim rodile. 

V zakonu o starševstvu in družinskih prejemkih bo zagotovljena individualna pravica obeh staršev do najmanj treh mesecev starševskega dopusta. Pravica se bo uresničevala postopoma.

V zakonu o enakih možnostih bo zagotovljena enaka obravnava moških in žensk na večini področij družbenega življenja, predvsem v delovnem okolju in na področju socialne varnosti. V zakonu bodo podrobneje razdelana določila, ki bodo vsebovana že v ostalih predpisih ter predvidene ustrezne sankcije za kršitelje. Tako bo zagotovljena učinkovitejša implementacija načela enake obravnave in enakih možnosti moških in žensk. 

Na področju zakonskih sistemov socialne varnosti (Direktiva 79/7/EEC) je Republika Slovenija v celoti usklajena s pravnim redom Evropske unije. 

Institucionalni okvir za implementacijo usklajene zakonodaje

Na področju enake obravnave moških in žensk potrebne institucije v Republiki Sloveniji že obstajajo. Za izvedbo zahtev vsebovanih v pravnem redu Evropske unije, bo Republika Slovenija kadrovsko okrepila Ministrstvo za delo, družino in socialne zadeve, Inšpektorat za delo ter Urad za žensko politiko. Zagotovila bo tudi potrebno večjo učinkovitost delovanja pravosodnih organov, predvsem delovnih in socialnih sodišč. 

4. Zaposlovanje in evropski socialni sklad

Sedanja zakonska ureditev v Republiki Sloveniji

Pravni red Republike Slovenije na področju zaposlovanja je že usklajen s pravnim redom Evropske unije. 

Zakon o zaposlovanju in zavarovanju za primer brezposelnosti in njegovi podzakonski akti sledijo  določbam Amsterdamske pogodbe in priporočilom Komisije. 

Vlada Republike Slovenije je za leto 1999 že sprejela Nacionalni akcijski program na področju zaposlovanja.

Proces usklajevanja s pravnim redom Evropske unije

Pravni red Evropske unije na področju zaposlovanja ni  zavezujoče narave . Republika Slovenija bo v nadaljnjem procesu izvajanja politike na področju zaposlovanja pripravila dva temeljna programska dokumenta in sicer strategijo zaposlovanja za obdobje 2000-2006 in nacionalni akcijski program za obdobje 2000-2001. Nacionalni akcijski program bo periodično ažurirala. Oba bosta usklajena s smernicami Evropske unije za zaposlovanje za leti 1998 in 1999.

Institucionalni okvir za implementacijo usklajene zakonodaje

Na področju izvajanja politike zaposlovanja v Republiki Slovenija ustrezne institucije že obstajajo. Aktivno in pasivno politiko zaposlovanja izvaja Zavod Republike Slovenije za zaposlovanje, ki ga  vodi tripartitno sestavljen Upravni odbor zavoda (država, delodajalci, sindikati). Posluje kot javni zavod, ki je dolžan o svojih dejavnostih poročati Ministrstvu za delo, družino in socialne zadeve. Zavod Republike Slovenije za zaposlovanje izvaja dejavnosti na regionalni in lokalni ravni preko svojih območnih enot in uradov za delo. Za učinkovitejše izvajanje in spremljanje programov aktivne politike zaposlovanja bo Republika Slovenija omenjeno institucijo modernizirala in kadrovsko okrepila.
 
Posredovanje zaposlitev in izvajanje politike zaposlovanja lahko na podlagi pogodbe o koncesiji izvajajo tudi druge pooblaščene organizacije. 

Za izvajanje aktivnosti evropskega socialnega sklada v Republiki Sloveniji bo slednja v okviru Posebnega pripravljalnega programa za vključitev Republike Slovenije v strukturno politiko Evropske unije vzpostavila ustrezno infrastrukturo in usposobila delavce za izvajanje različnih programov po načelih delovanja evropskega socialnega sklada. Za učinkovito uporabo sredstev Evropskega socialnega sklada bo Republika Slovenija, tako na nacionalni kot na lokalni ravni, v okviru Posebnega pripravljalnega programa za vključitev v strukturno politiko Evropske unije, okrepila koordinacijo med ministrstvi ter zagotovila infrastrukturo za učinkovito pripravo programov, spremljanje in nadzor izvajanja programov Evropskega socialnega sklada ter do 31.12.2002 postopoma vzpostavila in usposobila za delovanje mrežo regionalnih razvojnih agencij.

Republika Slovenija bo za potrebe izvajanja aktivnosti evropskega socialnega sklada kadrovsko okrepila Ministrstvo za delo, družino in socialne zadeve, Center za poklicno izobraževanje ter Zavod Republike Slovenije za zaposlovanje.

5. Socialno varstvo in invalidne osebe 

Sedanja zakonska ureditev v Republiki Sloveniji

Pravni red Evropske unije na področju Socialno varstvo in invalidne osebe ne vsebuje zavezujočih pravil, temveč le splošne usmeritve in priporočila, ki jih Republika Slovenija upošteva že skoraj v celoti. 

Proces usklajevanja s pravnim redom Evropske unije

Na področju invalidskega varstva bo Republika Slovenija v svojem pravnem redu v celoti povzela splošne usmeritve Evropske unije v zakonu o invalidskih organizacijah, ki bo sprejet in implementiran najkasneje do 31.3.2002 in zakonu o invalidnini, ki bo sprejet in implementiran najkasneje do 31.03.2002.

Republika Slovenija pripravlja tudi Program boja proti revščini in socialni izključenosti, ki bo sprejet najkasneje do 30.06.2000 in se bo začel implementirati najkasneje 30.09.2000 in Nacionalni program socialnega varstva do leta 2005, ki bo sprejet najkasneje do 31.03.2000 in se bo začel implementirati najkasneje do 30.06.2000. V obeh dokumentih bo v celoti upoštevala priporočila Evropske unije na področju socialnega varstva.

V smislu zbliževanja politike socialne varnosti (Priporočilo 92/442/EEC) bo Republika Slovenija na področju družinskega varstva najkasneje do 31.12.2001 sprejela in implementirala Zakon o starševstvu in družinskih prejemkih.

Institucionalni okvir za implementacijo usklajene zakonodaje

Za izvajanje politike na področju Socialno varstvo in invalidne osebe v Republiki Sloveniji ustrezne institucije že obstajajo.

6. Javno zdravje

Sedanja zakonska ureditev v Republiki Sloveniji

Pravni red Republike Slovenije na področju javnega zdravja je delno že usklajen s pravnim redom Evropske unije.

Zakon o omejevanju uporabe tobačnih izdelkov, ki je bil sprejet v letu 1996, že v celoti upošteva zahteve direktive 90/239/EEC o najvišji dovoljeni meji katrana v cigaretah, določila direktive 89/662/EEC o označevanju tobačnih izdelkov pa so v navedeni zakon le delno prenesena.

Proces usklajevanja s pravnim redom Evropske unije

Na področju javnega zdravja bo dokončna uskladitev pravnega reda Republike Slovenije opravljena s spremembami in dopolnitvami zakona o omejevanju uporabe tobačnih izdelkov, ki bo sprejet in izvajan najkasneje do 30.06.2002. Zakon bo zagotovil usklajenost vsebine opozorilnih napisov za posamezne vrste tobačnih izdelkov ter način označevanja in odpravil omejitve uvoza tobačnih izdelkov, ki so označeni v skladu z zahtevami direktive. 

Institucionalni okvir za implementacijo usklajene zakonodaje

Za izvajanje politike na področju javnega zdravja v Republiki Sloveniji ustrezna institucija že obstaja. To je Inštitut za varovanje zdravja. Za opravljanje meritev škodljivih sestavin v skladu s predpisanimi ISO standardi ga bo Republika Slovenija dodatno kadrovsko okrepila.

7. Varnost in zdravje pri delu

Sedanja zakonska ureditev v Republiki Sloveniji

Pravni red Republike Slovenije na področju varnosti in zdravja pri delu ni usklajen s pravnim redom Evropske unije. Veljavni predpisi so zastareli. Nastali so v drugačnih družbeno ekonomskih razmerah in kot taki ne ustrezajo pravnemu redu Evropske unije. Nekatera področja pravnega urejanja varnosti in zdravja pri delu so v Republiki Sloveniji pravno neurejena.

Proces usklajevanja s pravnim redom Evropske unije 

Krovni zakon za področje varnosti in zdravja pri delu bo novi Zakon o varnosti in zdravju pri delu, ki bo sprejet najkasneje do 30.6.1999. Z njim bodo v pravni red Republike Slovenije privzete zahteve Direktive 89/391/EEC o vpeljavi ukrepov za vzpodbudo izboljšav varnosti in zdravja pri delu. Posamezne direktive v okviru 16. člena zgoraj omenjene okvirne direktive, ki se nanašajo na ožja področja bodo postopno privzete do predvidenega pristopa k Evropski uniji (do 31.12.2002) s sprejemom in implementacijo ustreznih podzakonskih aktov (glej Prilogo I). Republika Slovenija je že ustanovila posebne delovne skupine za pripravo strokovnih podlag za sprejem podzakonskih aktov. 

Republika Slovenija v procesu usklajevanja pravnega reda namenja posebno pozornost sodelovanju s socialnimi partnerji (delodajalci in delojemalci). Predstavniki posameznih združenj so povabljeni k sodelovanju že v fazi priprave strokovnih podlag za predpis, vsak predpis pa se pred izdajo obravnava v tripartitno sestavljenem Ekonomsko-socialnem svetu. Tak način dela zagotavlja, da se socialni partnerji pravočasno  pripravijo na zahteve, ki jih postavlja usklajevanje pravnega reda ter predvidijo instrumenti za implementacijo teh zahtev.

Republika Slovenija bo najkasneje do 30.9.1999 sprejela: 
•	Pravilnik o minimalnih zahtevah za varnost in zdravje  na delovnem mestu, 
•	Pravilnik o minimalnih zahtevah za varnost in zdravje pri uporabi delovne opreme,
•	Pravilnik o minimalnih zahtevah za varnost in zdravje pri uporabi osebne varovalne opreme ter 
•	Pravilnik o minimalnih zahtevah za znake, ki se nanašajo na varnost in/ali zdravje pri delu. 

Našteti podzakonski predpisi so trenutno v procesu tripartitnega usklajevanja med socialnimi partnerji. 

Za začetek postopka tripatritnega usklajevanja sta pripravljena tudi osnutek pravilnika o minimalnih zahtevah za varnost in zdravje pri delu z rakotvornimi snovmi ter delovno gradivo za pravilnik o načinu izdelave izjave o varnosti, ki vsebuje tudi opredelitev obveznosti delodajalca v zvezi z ocenjevanjem tveganja. Pri implementaciji zgoraj naštetih pravilnikov Republika Slovenija ne pričakuje večjih težav. 

Pripravljen je delovni osnutek pravilnika o zagotovitvi minimalnih zahtev za varnost in zdravje na začasnih in premičnih gradbiščih. Pri implementaciji tega pravilnika Republika Slovenija ne pričakuje večjih težav, ker je obveznost prijavljanja gradbišča z elaboratom o varnostnih ukrepih urejena že v sedanji zakonodaji. 

Republika Slovenija pripravlja tudi strokovne podlage za pripravo pravilnika o minimalnih zahtevah za varnost in zdravje pri delu z zaslonsko opremo. Ta pravilnik bo novost v naši zakonodaji, tako da je glede na raznovrstno zaslonsko opremo predviden skoraj dveletni rok za implementacijo tega pravilnika. 

Podobni razlogi za odlog implementacije so tudi pri pravilniku za zagotovitev minimalnih zahtev za varnost in zdravje pri manipulaciji z bremeni, kjer je nevarnost okvar hrbtenice. Pravilnik je v fazi priprave. 

Republika Slovenija ne pričakuje večjih težav tudi pri pripravi in implementaciji pravilnika o minimalnih zahtevah za varnost in zdravje pri delu na ribiških ladjah, ter pravilnika o minimalnih zahtevah za zagotovitev medicinske oskrbe na ladjah. Delovna osnutka teh pravilnikov sta v pripravi. 

Republika Slovenija ne pričakuje večjih težav pri implementaciji pravilnikov za zagotovitev minimalnih zahtev za varnost in zdravje delavcev pri pridobivanju mineralov z vrtanjem in pri površinskem in podzemnem rudarjenju. Podrobnejši rokovnik sprejemanja in izvajanja posameznih podzakonskih aktov je v Prilogi I.

Institucionalni okvir za implementacijo usklajene zakonodaje

Za izvajanje politike na področju varnosti in zdravja pri delu v Republiki Sloveniji ustrezne institucije že obstajajo. Za implementacijo novih pravilnikov, ki bodo usklajeni s pravnim redom Evropske Unije na področju varnosti in zdravja pri delu bo Republika Slovenija kadrovsko okrepila in zagotovila ostale pogoje za delo uradu Republike Slovenije za varnost in zdravje pri delu ter inšpektoratu Republike Slovenije za delo. Oba organa delujeta v sestavi ministrstva za delo, družino in socialne zadeve. 

Utemeljitev morebitne zahteve po prehodnem obdobju

Republika Slovenija še preučuje  možnost  potrebe po prehodnem obdobju za izvajanje pravnega reda na področju varnega in zdravega dela s fizikalnimi, kemijskimi in biološkimi agensi, na katere se nanašajo naslednje direktive s področja varnosti in zdravja pri delu: Direktiva 90/679/EEC z dopolnitvijo 93/88/EEC; Direktiva 98/24/EC; Direktiva 80/1107/EEC z dopolnitvijo 88/642/EEC, Direktiva 83/447/EEC z dopolnitvijo 91/382/EEC; Direktiva 86/188/EEC; Direktiva 88/364/EEC; Direktiva 95/30/EEC, Direktiva 91/322/EEC in Direktiva 96/94/EC. 

Implementacija pravnega reda na področju varnega in zdravega dela s fizikalnimi, kemijskimi in biološkimi agensi je odvisna od prilagojenosti in sposobnosti obstoječih podjetij, da omenjeni pravni red Evropske unije uveljavijo v praksi. 

Republika Slovenija doslej analize, ki bi ji omogočala sprejeti ustrezne zaključke v zvezi s sposobnostjo implementacije omenjenega pravnega reda Evropske unije še ni naredila. Poznavajoč dejstvo, da so tudi bolj razvite tržne države v procesu vključevanja v Evropsko unijo za implementiranje omenjene zakonodaje Evropske unije potrebovale določena prehodna obdobja, Republika Slovenija utemeljeno dvomi v sposobnost obstoječega slovenskega podjetniškega sektorja, da omenjeni pravni red Evropske unije uveljavi v praksi brez resnejših gospodarskih posledic. Z namenom ugotoviti, kakšna je sposobnost slovenskega gospodarstva za izvajanje omenjenega pravnega reda EU, je Republika Slovenija  že pristopila k izdelavi potrebne analize, ki jo izvajata  Vlada republike Slovenije in Gospodarska zbornica Republike Slovenije. Rezultati analize bodo znani najkasneje do 31.09. 1999 . Republika Slovenija bo zahtevala prehodno obdobje v primeru, če bo  analiza  pokazala, da je potrebno prehodno obdobje za implementacijo naštetih direktiv v podjetjih.  Odločitev o tem bo Republika Slovenija sprejela najkasneje do 31.10.1999 in o tem obvestila Konferenco o pristopu RS k EU.

Ljubljana, 28.5.1999

PRILOGA I

POGAJALSKO IZHODIŠČE REPUBLIKE SLOVENIJE
ZA PODROČJE 13
SOCIALNA POLITIKA IN ZAPOSLOVANJE

ČASOVNI RAZPORED SREJEMANJA TER IMPLEMENTACIJE PREDPISOV IN PROGRAMOV

1. DELOVNO PRAVO

Naslov slovenskega predpisa	EU reference	Datum sprejetja	Datum implementacije	
Zakon o delovnih razmerjih	393L0104
394L0033
396L0071
397L0081
380L0987
375L0129
377L0187
391L0383
391L0533	31.12.1999
	31.12.2000	
Zakon o varnosti in zdravju pri delu	393L0104
391L0383
394L0033	30.06.1999
	30.06.2000
	
Zakon o evropskem svetu delavcev	394L0045
397L0074	31.12.2002	31.12.2002*	
Zakon o spremembah in dopolnitvah zakona o sodelovanju delavcev pri upravljanju	377L0187
394L0045
397L0074	31.12.2002	31.12.2002	
* ob pristopu RS k EU

3. ENAKA OBRAVNAVA ŽENSK IN MOŠKIH

Naslov slovenskega predpisa	EU reference	Datum sprejetja	Datum implementacije	
Zakon o delovnih razmerjih	375L0117
376L0207
386L0613
392L0085
396L0034
397L0080
379L0007	31.12.1999
	31.12.2000	
Zakon o starševstvu in družinskih prejemkih	396L0034	31.12.2000
	31.12.2001	
Zakon o enakih možnostih	375L0117
376L0207
386L0613
392L0085
396L0034
397L0080
379L0007	31.12.2002	31.12.2002	
Zakon o varnosti in zdravju pri delu	392L0085
376L0207	30.06.1999
	30.06.000

4. ZAPOSLOVANJE IN EVROPSKI SOCIALNI SKLAD

Naslov slovenskega predpisa	EU reference	Datum sprejema 	Datum implementacije	
Strategija razvoja trga in ukrepi aktivne politike zaposlovanja za obdobje 2000-2006	397Y0802(01)
398Y0128(01)
399Y0312(01)	31.12.1999
	31.03.2000*
	
Nacionalni akcijski program 	397Y0802(01)
398Y0128(01)
399Y0312(01)	periodično
	periodično
	
* datum začetka implementacije

5. SOCIALNO VARSTVO IN INVALIDNE OSEBE

Naslov slovenskega predpisa	EU reference	Datum sprejema	Datum implementacije	
Zakon o starševstvu in družinskih prejemkih	392X0442
	31.12.2000
	31.12.2001	
Zakon o invalidskih organizacijah 	497Y0113(01)	31.03.2001
	31.03.2002
	
Zakon o invalidnini	497Y0113(01)	31.12.2001
	31.03.2002	
Program boja proti revščini in socialni izključenosti	489Y1031(01)
392X0441	30.06.2000	30.09.2000*	
Nacionalni program socialnega varstva do leta 2005	392X0442
392X0441
489Y1031(01)
493Y1221(01)	31.03.2000	30.06.2000*	
* datum začetka implementacije

6. JAVNO ZDRAVJE

Naslov slovenskega predpisa	EU reference	Datum sprejema	Datum implementacije	
Spremembe in dopolnitve zakona o omejevanju uporabe tobačnih izdelkov	389L0622
390L0239
	31.12.2001
	30.06.2002
	
7.  VARNOST IN ZDRAVJE PRI DELU

Naslov slovenskega predpisa	EU reference	Datum sprejema	Datum 
implementacije	
Zakon o varnosti in zdravju pri delu	389L0391
390L0270	30.06.1999
	30.09.2001	
Pravilnik o minimalnih zahtevah za varnost in zdravje na delovnem mestu	389L0654	30.09.1999
	30.06.2001	
Pravilnik o minimalnih zahtevah za varnost in zdravje pri uporabi delovne opreme	389L0655
395L0063	30.09.1999
	30.06.2001	
Pravilnik o minimalnih zahtevah za varnost in zdravje pri uporabi osebne varovalne opreme	389L0656	30.09.1999
	30.09.2000	
Pravilnik o minimalnih zahtevah za  znake, ki se nanašajo na varnost in/ali zdravje pri delu	392L0058	30.09.1999 
	30.06.2001
	
Pravilnik o načinu izdelave izjave o varnosti z ocenjevanjem tveganja	389L0391	31.12.1999
	31.12.2001 
	
Pravilnik o varovanju delavcev pred tveganji zaradi  izpostavljenosti hrupu pri delu	386L0188	31.12.1999 
	31.12.2002 
	
Pravilnik o zagotovitvi minimalnih zahtev za varnost in zdravje na  začasnih in premičnih gradbiščih	392L0057	31.12.1999 
	31.12.2001	
Pravilnik o o minimalnih zahtevah za varnost in zdravje pri manipulaciji z bremeni, kjer je nevarnost  okvar hrbtenice	390L0269	31.12.1999 
	31.12.2001	
Pravilnik o minimalnih zahtevah za varnost in zdravje pri delu z zaslonsko opremo	390L0270	31.12.1999 	30.09.2001	
Pravilnik o varovanju delavcev s pomočjo prepovedi uporabe posameznih  substanc in izvajanja določenih aktivnosti	388L0364	31.03.2000 
	31.12.2001	
Pravilnik o varovanju delavcev pred tveganji zaradi  izpostavljenosti azbestu pri delu	383L0477
391L0382	30.09.2000 
	31.12.2001	
Pravilnik o varovanju delavcev pred tveganji zaradi  izpostavljenosti kovinskemu svincu in njegovim spojinam pri delu	382L0605	31.12.2001	31.12.2002	
Pravilnik o varovanju delavcev pred tveganji zaradi  izpostavljenosti kemijskim, fizikalnim in biološkim dejavnikom pri delu	380L1107
388L0642	31.12.2001 	31.12.2002 	
Pravilnik o varovanju zdravja delavcev pred tveganji zaradi izpostavljenosti monomerju vinilklorida	378L0610	31.12.2000 	31.12.2001	
Pravilnik o varovanju delavcev pred  tveganji zaradi izpostavljenosti kancerogenim snovem pri delu	390L0394
397L0042	31.03.2000
	30.09.2001	
Pravilnik o varovanju delavcev pred tveganji zaradi  izpostavljenosti biološkim substancam pri delu	390L0679
393L0088
395L0030
397L0059
397L0065	31.12.2001 	31.12.2002 	
Pravilnik o mejnih vrednostih kemijskih, fizikalnih in bioloških agensom zaradi varovanja zdravja izpostavljenih delavcev pred tveganji pri delu	391L0322
396L0094	31.12.2001	31.12.2002 	
Pravilnik o minimalnih zahtevah za zagotovitev medicinske oskrbe na ladjah	392L0029	31.12.2000 	31.03.2001	
Pravilnik o minimalnih zahtevah za varnost in zdravje delavcev pri pridobivanju mineralov z vrtanjem	392L0091	31.12.2000 	31.12.2001	
Pravilnik o minimalnih zahtevah za varnost in zdravje delavcev pri površinskem in podzemnem rudarjenju	392L0104	31.12.2000 	31.12.2001	
Pravilnik o minimalnih zahtevah za varnost in zdravje pri delu na  ribiških ladjah	393L0103	31.12.2000	31.12.2001	
Pravilnik o varovanju zdravja in zagotavljanju varnosti delavcev pred  tveganji zaradi izpostavljenosti kemičnim substancam pri delu	398L0024	31.12.2001	31.12.2002